Karl

Karl eller Carl er et germansk navn som betyr «hær». Det er også angitt å være et norrønt navn som betyr «fri mann». Navnet brukes i Norge, Sverige, Danmark, Island, Finland (mest svenskspråklig), tyske og engelskspråklige land.


== Etymologi ==
Karl er et germansk navn dannet som en korform av Háriolus, en kjæleform av germanske navn som begynte med Charja- eller Harja-, som betyr «hær».
Flere kilder oppgir også norrøne karl, «fri mann», som opprinnelse til navnet. Navnet er da i slekt med ordene kar (svensk og dansk: karl) og kall. I norrøne kilder kan det forøvrig være vanskelig å skille mellom Karl og KalfR, «kalv».


== Andre varianter med samme betydning ==
Navnet Karl/Carl finnes i mange varianter. En kjæleform på norsk og svensk er Kalle. Andre varianter er på norsk Karle og Karolius, i Nord-Norge har også formen Karel blitt brukt. På engelsk og fransk Charles og Charlie, italiensk Carlo, på spansk og portugisisk Carlos, latin Carolus og Carol, på nederlandsk og tsjekkisk Karel, på polsk og slovakisk Karol, på ungarsk Károly og rumensk Carol. Det finnes også varianter på andre europeiske språk. Navnet Mies, «mann», er en finsk oversettelse av svenske Karl.
Det finnes også tilsvarende kvinnenavn med samme betydning: på norsk, svenk og dansk Karla, på spansk, portugisisk, italiensk, engelsk og fransk Carla, på engelsk Carol, på egelsk og fransk Carole, på tysk og svensk Carola, på polsk Karolina, på spansk, portugisisk, svensk og italiensk Carolina, på engelsk, fransk og svensk Caroline, på norsk Karoline, på engelsk Carolyn og på engelsk, fransk og svensk Charlotte.
Karl og Carl har gitt opphav til blant annet etternavnene Karlsen og Carlsen, også med varianter på flere språk.


=== Ord avledet av mannsnavnet ===
Det er en mengde betegnelser og egennavn som er avledet av «Karl», særlig den latinske formen Carolus. Ett eksempel er adjektivet karolinsk som brukes om «karolinsk tid» i svensk historie, oppkalt etter kongene Karl den tiende Gustav, Karl den ellevte og Karl den tolvte som regjerte fra 1654 til 1718.Karolin (i flertall karoliner, på svensk karoliner og engelsk caroleans) eller karoliner brukes om Karl den tolvtes soldater. Karolin kan også være en liten vannbakkels fylt med mos og en eldre tysk og svensk og tysk gullmynt (også skrevet Karlin og Carolin). Carolin er et slektsnavn som stammer fra de karolinske soldatene. Den svenske byen Karlstad ble grunnlagt av Karl IX i 1584.
Andre ord med opphav i «Karl», er for eksempel karolingisk og karolingerne. De brukes om et herskerdynasti i Det frankiske riket fra 751 til 987 som fikk navn etter Karl Martell (på latin Carolus Martellus) og med Karl den store (Carolus Magnus) som fremste representant. Da Provinsen Carolina i Nord-Amerika ble opprettet som engelsk koloni på 1600-tallet, fikk den navn etter Karl I av England. Etter USAs selvstendighetserklæring ble provinsen til delstatene Nord-Carolina og Sør-Carolina. Carolina er også blant annet en kortform av  Constitutio Carolina Criminalis, en straffe- og straffeprosesslov som ble gitt av keiser Karl 5 i 1532 som den første fellestyske straffelov.


== Utbredelse ==
Karl er kjent brukt i 28 runeinnskrifter, blant annet på Berezansteinen fra Svartehavet, så navnet var sannsynligvis nokså vanlig i Norden i vikingtiden. Karl var et vanlig navn i Norge i middelalderen, spesielt på Østlandet. Over 50 forskjellige personer med navnet er nevnt i Regesta Norvegica. I Norge var Karl blant de mest populære navnene på guttebarn fram til ca. 1925. Varianten Carl har vært mindre utbredt. 

Charles har vært et vanlig navn i England siden 1500-tallet.

Formen Charles er kjent brukt i Danmark fra 1700-tallet, og var mest brukt fram til ca. 1910. Carl var også mest brukt fram til 1910 og igjen fra 1980. Formen Carlo er kjent i Danmark fra 1800-tallet og var mest populær i 1910- og 1920-årene.
Formen Charles er kjent brukt i Sverige fra 1660. Karl var et svært vanlig navn i Sverige på midten av 1800-tallet. Navnet var senere mest populært i 1910- og 1920-årene. Formen Carl har vært mest populær i Sverige fra 1980-tallet. Carlos  var mest populær i 1970- og 1980-årene.

I Tyskland var Carl og Karl populære navn på guttebarn født på første halvdel av 1900-tallet. 

Charles har i mange år vært et populært navn i USA.

Karl og relaterte navn har navnedag i mange land, oftest 28. januar og 4. november.

Det er i 2007 12971 mennesker i Norge som har Karl eller Carl som første eller eneste fornavn. Navnet var blant de ti mest populære mellom 1880 og 1916, men har siden falt i popularitet. Formen Carl har imidlertid holdt nokså stabil popularitet siden 1900.
I Sverige var Karl i 2006 det 3. mest populære mannsnavnet, mens Carl lå på 15.-plass.
I Danmark har Karl og Carl økt i popularitet de siste 20 årene, og var i 2005 henholdsvis det 45. og 46. vanligste mannsnavnet. I Finland var Karl det 8. og Carl det 11. mest populære guttenavnet hos svenskspråklige barn i 2005. På Island var Karl det 30. vanligste mannsnavnet i 2004. I Belgia var Karel det 81. og Charles det 74. vanligste mannsnavnet i 2002. I Tsjekkia var Karel det 13. vanligste mannsnavnet i 2006.
Tabellen nedenfor gir en detaljert oversikt over populariteten til mannsnavnet Charles og varianter av dette i noen av de landene hvor statistikk er tilgjengelig.


== Kjente personer med navnet Karl, Carl eller Charles ==
Mange konger i Europa har hatt navnet Karl eller Carl. Blant disse er:

Karl den store (742–814)
Karl V av Det tysk-romerske rike (Carlos I, 1500–1558)
Karl I av England (Charles I of England, 1600–1649)
Karl XII av Sverige (1682–1718)
Karl III Johan (1763–1844) (i Sverige Karl XIV Johan)
Juan Carlos I av Spania (1936–)
Carl XVI Gustav av Sverige (1946–)Andre:

Prins Carl av Danmark og Norge (1680–1729)
Carl von Linné (1707–1778), svensk naturforsker
Charles Dickens (1812-1870), engelsk forfatter
Karl Marx (1818–1883), tysk tenker, opphavsmannen til marxismen
Carl Benz (1844–1929), tysk motordesigner og ingeniør
Carl Gustaf Mannerheim (1867–1951), finsk offiser og politiker
Carl Jung (1875–1961), sveitsisk psykiater
Carl von Ossietzky (1889–1938), tysk vinner av Nobels fredspris
Charlie Chaplin (1889–1977), engelsk skuespiller
Charles de Gaulle (1890–1970), fransk politiker
Carl Barks (1901–2000), amerikansk tegneserieskaper
Karl Evang (1902–1981), norsk lege, folkeopplyser og embetsmann
Charles Mathiesen (1911–1994), norsk skøyteløper
Karl Erik Harr (1940–), norsk kunstner
Carl I. Hagen (1944–), norsk politiker
Charles, prins av Wales (1948–)
Carl Bildt (1949–), svensk politiker
Karl Schnabl (1954–), østerriksk skihopper
Carl Lewis (1961–), amerikansk friidrettsutøver
Karl Erik Bøhn (1965–2014), norsk håndballspiller og -trener
Carl Verheijen (1975–), nederlandsk skøyteløper
Prins Carl Philip av Sverige (1979–)Oppdiktede personer:

Karl, eller «Kavring», hovedperson i boken Brødrene Løvehjerte skrevet av Astrid Lindgren og utgitt i 1973


== Annen bruk av navnet Karl eller Carl ==
Karl & Co, komiserie på TV2
Karlsbroen i Praha
Karlstad Navn på by i Sverige
Karl, ord for mann på islandsk.


=== Nordisk mytologi ===
Karl var den første frie bonde, med Rig (Heimdall) som stamfar.
Karl var også et annet navn på Odin.


== Referanser ==


== Eksterne lenker ==

(en) Behind the Name: Karl
(en) Think Baby Names: Karl